Betegen, dongalábbal nehézkes iskolát találni | KISALFÖLD
2016. 11. 06. 14:36
„A fiam ápolására, gyógyítására tettem fel az életemet. Kilenc éve perben állunk a mosonmagyaróvári kórházzal, a kártérítés egy részét megkaptuk, de nem annyit, amennyiből Budapestre költözhetnék Rikárdó után” – beszélt a kálváriájuk kezdetéről a Kisbaboton élő Bakonyi Hajnalka. Fia a fővárosi Pető Intézetben bentlakásosként tanul, 9 éves – mozgásában korlátozott, de értelmileg ép, jó tanuló. Dongalábbal, nyitott gerinccel, két- oldali csípőficammal született, inkontinenciája miatt pelenkázásra szorul. „A Pető-óvodába is járt, mivel okos fiú, szinte versenyeztek érte a Mexikói úti intézettel. Végül a mozgásfejlesztés miatt ezt az iskolát választottuk. Négy évet húztunk le Budapesten, de mostanra a távolságot egyre nehezebben viseljük, Rikárdó is szeretne közelebb lenni hozzám, s az intézmény is szorgalmazza, hogy itt, a megyében keressünk iskolát.” Az újabb gondok ekkor kezdődtek.
Rikárdó és édesanyja – Bakonyi Hajnalka a fia ápolására tette fel életét. Most iskolát keres neki, de egyelőre nem talált.
„Csornán a mozgásfejlesztéssel is foglalkozó iskolába azért nem vették fel, mert nem értelmi sérült. Rábacsécsényben azt mondták, többek közt azért nem jöhet, mert messze van az ebédlő a tanteremtől. Mórichidán már befogadó nyilatkozatot is kaptunk, amit végül az intézmény vezetője visszakért – mondván, a Pető Intézettől kapott szakvélemény alapján olyan fejlesztéseket kellene végezniük Rikárdóval (hogy integrálni lehessen), amire nincs kapacitásuk.” Próbálkoztak Győrben és Mosonmagyaróváron is – sikertelenül. „Speciális iskolákban azért utasítják el, mert nem értelmi sérült, a többiben pedig azért, mert pelenkázni kell és két bottal, nehezen közlekedik.”
Melyik megyei iskolába jelentkezzen Rikárdó, ahol befogadják? – kerestük meg kérdésünkkel a Klebelsberg Intézményfenntartó Központot.
„Burai Zoltán Rikárdó másik iskolában történő elhelyezésével kapcsolatban azokat a kollégákat (szakszolgálati és gyógypedagógiai referens, megyei szakszolgálat), akik illetékesek lennének az ügyben, senki nem kereste, sem szülő, sem az intézmények, hogy megoldandó feladatként felmerült a kisfiú ügye. A tankerület minden segítséget megad, hogy megtalálják azt az intézményt, ahol a kisfiút fogadni tudják. Ennek érdekében kérjük, a szülő keresse meg a tankerületet a kisfiú szakértői papírjaival, amelyből látható, milyen fejlesztésre van szüksége” – válaszolták.
Javítanának az állapotán
Bakonyi Hajnalka szeretne minél többet javítani fia állapotán. Egy németországi kezelésben bízik, melyre az SOS Alapítványon keresztül gyűjtik a pénzt. Rikárdó kilenc műtéten van már túl, remélik, hogy a csípőficamán és az inkontinenciáján is lehetne javítani.